arnastofnun/IGC-2024 huggingface dataset:
Molar af gnægtaborði

DV segir frá því að sjálfur Roman Abramovits, auðjöfurinn, eigandi Chelsea, sem viji byggja sér höll í Eyjafirði.

Í grennd við Jóhannes í Bónus.

Er þetta ekki einmitt það sem við þurfum mitt í kreppunni og barlómnum?

Að einn lang lang ríkasti maður í heimi setjist að á Íslandi?

Munu þá ekki einhverjir molar hrjóta af gnægtaborði hans til okkar hinna?

Eða að minnsta kosti Akureyringa?
Ókeypis matur og frítt í sund

Samkvæmt Eyjólfi Kristjánssyni, fulltrúa lögreglustjórans á Suðurnesjum, er hér allt fullt af hælisleitendum sem vilja fá ókeypis að éta og komast frítt í sund.

Þetta er leiðinlegt tal og hrokafullt

Í frétt Vísis segir að meðal hælisleitenda hafi verið grunaður morðingi.

Það mætti skilja það sem svo að hann hafi verið í hóp fólksins sem lögreglan gerði árás á í síðustu viku.

En svo var ekki. Þetta er bara Eyjólfur að sverta fólkið með blaðrinu í sér.
Echoes, Pink Floyd

[youtube=http://www.youtube.com/watch?v=uLJ_QVfT_wM]

Þetta er svalt lag, af plötunni Meddle frá 1971, og þarna má sjá Richard Wright syngja. Og skemmtilega stórt í sniðum – self indulgent – eins og mikið af progrokkinu, þeirri dásamlegu tónlistarstefnu.

Takið eftir hvað hátalarastæðurnar eru flottar.

En Wright er nú farinn yfir móðuna miklu.
Kiljan á miðvikudagskvöld

Fyrsta Kilja vetrarins er á miðvikudagskvöld.

Meðal efnis er umfjöllun um þann merka rithöfund Málfríði Einarsdóttur. Hún var komin á áttræðisaldur þegar hún gaf út sína fyrstu bók, Samastað í tilverunni.

Guðbergur Bergsson segir frá kynnum sínum af Málfríði en hann leigði herbergi hjá henni og voru þau miklir vinir.

Páll Baldvin Baldvinsson og Kolbrún Bergþórsdóttir verða á sínum stað í Kiljunni, líkt og í fyrra.

Sem og Bragi Kristjónsson.
McCarthy og heilagar kýr

Ég hef stundum bent á að sumir prestar hafi einkennilegar hugmyndir um tjáningarfrelsi. Þeir vilja nefnilega að trúarbrögð séu stikkfrí. Að ekki megi deila á þau eða gera grín að þeim.

Þar á meðal er sóknarpresturinn í Akureyrarkirkju. Hann hefur skrifað grein eftir grein um frelsi fjölmiðla sem allar ganga út á að það þurfi að takmarka.

Nú bregst hann við með því að líkja mér við McCarthy.

Jónas Kristjánsson sagði í bloggfærslu að þessir menn skildu ekki málfrelsið. Þeir hafa heilagar kýr í hávegum.

Og prestarnir vilja helst sjálfir vera heilagar kýr.

„Gott hjá Agli Helgasyni að koma upp um fjölmiðlafræðinginn Markus Meckl. Sem kennir fjölmiðlafræði á Akureyri og mælir gegn grundvallarfosendu fjölmiðlunar. Hún er, að helgar kýr skuli ekki vera til. Meckl vill hins vegar hafa helgar kýr. Hans helga kýr er íslam. Að fjölmiðlar megi ekki gera grín að íslam í teiknimyndum, samanber Jyllandsposten. Það er einmitt brýnt að gera grín að íslam. Sem er karlrembutrú, nánast eins og sum róttæk kristni. Íslam hefur flutt skaðlegt ofbeldi inn í heim Vesturlanda. Og gera þarf stólpagrín að öllum tegundum safnaða. Enginn söfnuður er heilög kýr.“

Annars geta þeir sem vilja kynna sér fjölmiðlafræðinámið á Akureyri skoðað kennsluskrána. Smelið á þar sem stendur birta námskeiðslýsingar. Þarna er mikil félagsfræði, talsvert af mannfræði, nokkuð af sálfræði, og svo er fjallað um fjölmiðla. Mest af því er kennt af Birgi Guðmundssyni, annað af Meckl sem mér sýnist að sé sérfræðingur um helförina fremur en fjölmiðla.

Aðrir en ég verða að dæma um hvað kemur út úr þessu, en háskólanám er varla hafið yfir gagnrýni.

Jafnvel þótt það fari fram á Akureyri.
Að segja eitt og gera annað

Það er einkennilegt að sjá borgina vinna gegn eigin stefnu.

En ekki fátítt.

Eiginlega er það frekar reglan.

Það eru sett markmið um þéttingu byggðar og minnkandi bílaumferð, en svo er farið í þveröfuga átt. Byggð stór hverfi lengst fyrir utan borgina.

Það á að efla miðbæinn og mikið um það talað, en svo þegar gefst tækifæri til raunverulegra aðgerða er eins og ekkert sé að marka stefnuna.

Nú er búið að setja niður borgarskrifstofur í miklu steinsteypuferlíki í Borgartúni og innrétta þar fyrir næstum heilan milljarð.

Eins og það hefði verið ágæt lyftistöng fyrir miðbæinn að hafa þennan fjölda skrifstofufólks þar.

Ekki vantar bílastæðin, eins og Gísli Marteinn bendir á í þessari grein.
Apafarrýmið

DV segir að Kaupþingsmenn séu nú farnir að fljúga á almennu farrými.

Það hafi verið kallað „apafarrými“ í mesta góðærinu.

Einhvern veginn finnst manni það týpískt.

Annars skrifar Sir Max Hastings ágæta grein í Guardian um ruglið sem hefur viðgengist á fjármálamörkuðum, hræðilega menn sem við höfum þurft að umbera og eru nú á hnjánum að biðja um aðstoð frá ríkisstjórnum heimsins.

En þeir muni samt snúa aftur í einhverri mynd með sinn hubris.
Lourdes

Páfinn heldur messu í Lourdes.

Ég kom eitt sinn til Lourdes, þessa bæjar í Pýreneafjöllum.

Sölumennskan og smekkleysið þar var svo yfirgengilegt að í samanburði finnst mér eins og að Smáralind sé helgur staður.
Kemst Árni á brott?

Miklar vangaveltur eru um hvort Árni Mathiesen fjármálaráðherra sé á leiðinni út úr pólitík – og þá væntanlega inn í stöðu forstjóra hjá Landsvirkjun.

Umsóknarfrestur um stöðuna hefur reyndar verið framlengdur, að sögn til að sýna að henni hafi ekki verið ráðstafað fyrirfram.

Málshöfðun Árna gegn ljósmæðrum hefur vakið mikla reiði, í Silfrinu í dag gagnrýndu flokkssystkini Árna hann fyrir hana.

En svo er spurningin hvort Árni getur látið sig hverfa úr stjórnmálunu? Ef hann fer skilur hann nefnilega Suðurkjördæmi, gamalt og gott vígi Sjálfstæðismanna, eftir í höndunum á Árna Johnsen – sem þá yrði fyrsti þingmaður kjördæmisins.

Mörgum þykir það erfið tilhugsun.
Íþaka

Um daginn birti ég kvæðið Íþöku eftir gríska skáldið Konstanti Kavafis eða Cavafy. Þar var það meðal annars í mögnuðum flutningi Sean Connery. Þá vissi ég ekki að til er íslensk þýðing á kvæðinu. Hún ef eftir þann mæta bókmenntamann Þorstein Þorsteinsson – handhafa íslensku bókmenntaverðlaunanna fyrir rit sitt um Sigfús Daðason – og birtist í bók sem nefnist Grikkland ár og síð.

En hér er semsagt þýðing Þorsteins:

ÍÞAKA

Þegar þú leggur uppí ferðina til Íþöku

skaltu óska þess að leið þín verði löng,

auðug að ævintýrum, auðug að nýrri þekkingu.

Óttastu ekki Lestrígóna og Kýklópa

né hinn reiða Póseidon landaskelfi.

Ef hugsun þín er heið, ef undursamleg

hrifning leikur um líkama þinn og anda

verða þeirra líkar hvergi á vegi þínum.

Lestrígónum, Kýklópum

og óðum Póseidon mætirðu ekki

nema þú flytjir þá með þér í sál þinni,

nema sál þín særi þá upp fyrir framan þig.

Óskaðu þess að leiðin verði löng.

Margir þeir sumarmorgnar þegar þú

– ó hve sæll! hve fagnandi! –

siglir inná hafnir sem þú sérð nú í fyrsta sinn.

Stansaðu á fönískum sölutorgum

og kauptu þar góðan varning:

perlumóður og kórala, raf og íbenvið

og ununarfull ilmefni hverskonar

eins mikið og þú getur af unaðsfullum ilmefnum.

Komdu víða við í egypskum borgum

og lærðu, lærðu af þeim sem fræðin kunna.

Hafðu ætíð Íþöku í huga þér.

Að komast þangað er takmark þitt.

En hraðaðu samt ekki för þinni um of.

Best er að hún standi í mörg ár

og þú komir til eyjarinnar gamall maður

með auðinn sem þér áskotnaðist á leiðinni

en væntir þess ekki að Íþaka færi þér auð.

Íþöku áttu að þakka yndislega ferð.

Án hennar hefðir þú aldrei lagt af stað.

En nú hefur hún ekki meira að gefa þér.

Og finnist þér Íþaka fátækleg, þá hefur hún þó ekki brugðist þér.

Jafn vitur og þú verður orðinn, jafn ríkur að reynslu

muntu skilja þýðingu eyja einsog Íþöku.
Farzad situr fyrir utan lögreglustöðina

Sjá hér á vef Víkurfrétta.

Þetta fólk er komið langan veg hingað. Það hefur upplifað ýmislegt sem flest okkar vildum ekki kynnast.

Við getum kannski ekki leyft því öllu að vera hér í landinu. (Þótt manni finnist reyndar að hér sé nóg pláss.)

En við eigum ekki að umgangast það af lítilsvirðingu.
Hatursmenn vestursins

Okkur fer alltaf fjölgandi, brátt tökum við yfir landið. Þið munið þurfa að beygja ykkur undir lög okkar. Við getum breytt okkur öllum í tifandi sprengjur. Loks mun fáni íslams blakta yfir Downingstræti.

Þetta er tónninn í málflutningi múslimaleiðtogans Anjem Choudary sem The Sun segir frá. Hann er að tala á fundi sem er haldinn til að minnast atburðanna 11/9, nánar til tekið til að ræða hvort vestrið hafi lært lexíur þess dags.

Það kemur líka fram í blaðinu að fjölskylda hans lifir á bótum frá breska ríkinu.
Ekki hetjudáð að skjóta elg

Rithöfundurinn frægi, Paul Theroux, skrifar grein þar sem hann vitnar í Thoreau og segir að það sé ekkert hetjulegt við að veiða elgi, þessi stóru og blíðlegu dýr.

Það sé hægt að líkja því við að skjóta hest nágrannans.
XL

Baldur McQueen er framúrskarandi klár bloggari.

Hér birtir hann á vef sínum útvarpsumfjöllun frá BBC um XL-flugfélagið og Björgólf Guðmundsson.

Maður er annars farinn að spyrja sig hvort öll útrásin sé að fara í vaskinn?

Og hvort útrásarvíkingarnir séu ekki í neinum fötum?
Við okur

Svona í framhaldi af umræðu um okur hér á síðunni morgun, eitt frægasta kvæði Ezra Pound, Söngur LXV, Við okur – usura er latneska heitið yfir okur.

[youtube=http://www.youtube.com/watch?v=D3IpkOZjyVw&feature=related]

Canto LXV

With usura hath no man a house of good stone

each block cut smooth and well fitting

that delight might cover their face,

with usura

hath no man a painted paradise on his church wall

harpes et luthes

or where virgin receiveth message

and halo projects from incision,

with usura

seeth no man Gonzaga his heirs and his concubines

no picture is made to endure nor to live with

but it is made to sell and sell quickly

with usura, sin against nature,

is thy bread ever more of stale rags

is thy bread dry as paper,

with no mountain wheat, no strong flour

with usura the line grows thick

with usura is no clear demarcation

and no man can find site for his dwelling

Stone cutter is kept from his stone

weaver is kept from his loom

WITH USURA

wool comes not to market

sheep bringeth no gain with usura

Usura is a murrain, usura

blunteth the needle in the the maids hand

and stoppeth the spinners cunning. Pietro Lombardo

came not by usura

Duccio came not by usura

nor Pier della Francesca; Zuan Bellin not by usura

nor was „La Callunia“ painted.

Came not by usura Angelico; came not Ambrogio Praedis,

No church of cut stone signed: Adamo me fecit.

Not by usura St. Trophime

Not by usura St. Hilaire,

Usura rusteth the chisel

It rusteth the craft and the craftsman

It gnaweth the thread in the loom

None learneth to weave gold in her pattern;

Azure hath a canker by usura; cramoisi is unbroidered

Emerald findeth no Memling

Usura slayeth the child in the womb

It stayeth the young mans courting

It hath brought palsey to bed, lyeth

between the young bride and her bridegroom

CONTRA NATURAM

They have brought whores for Eleusis

Corpses are set to banquet

at behest of usura.
Fleinarnir í holdi Sjálfstæðisflokksins

Fyrir utan forystuleysi og klúður í borgarmálum, talar Óli Björn Kárason í umtalaðri grein sinni um tvo fleina í holdi Sjálfstæðisflokksins.

Annars vegar Evrópumálin og hins vegar samstarfið við Samfylkinguna.

Það er rétt sem Guðmundur Svansson bendir á að það sé ekki sérlega trúverðug kenning að andstæðingar Sjálfstæðisflokksins noti Evrópu til að kljúfa Sjálfstæðisflokkinn.

Raddir um Evrópusambandsaðild eru einna sterkastar í atvinnulífinu núorðið – hinum hefðbundna bakhjarli Sjálfstæðisflokksins – sem endurómar meðal annars í leiðurum Þorsteins Pálssonar, fyrrverandi formanns flokksins og í máli manna eins og Jónasar Haralz og Einars Benediktssonar.

Spurning er hvernig Óli Björn vill losna við þennan flein. Með því að útiloka Evrópu alveg eða með því að ganga inn í ESB. Stefnuleysi er varla kostur til lengdar.

Svo er það Samfylkingin. Óli Björn telur greinilega að það hafi verið mikil mistök hjá Geir Haarde og Þorgerði Katrínu að ganga til samstarfs við hana eftir kosningar – og hefja hana þannig upp úr löngu skeiði valdaleysis. Óli Björn gengur svo langt að segja að Samfylkingin sé ekki bara eins og Ólafur Ragnar Grímsson – heldur sé hún beinlínis flokkur Ólafs Ragnars.

Það væri gaman að vita hvort Óli Björn og félagar – því hann er alls ekki einn um þessa skoðun – telja að Sjálfstæðisflokkurinn ætti að slíta samstarfinu við Samfylkinguna og reyna þá væntanlega að stofna stjórn með Vinstri grænum?

Aðrir kostir virðast ekki í boði fyrir flokkinn. Nema að þrauka.

Annars er greinin svolítið eins og KR/Valur, Manchester United/Liverpool, skrifuð út frá þröngu sjónarhorni hóps sem hefur kannski hangið full lengi saman og hefur aðeins of háar hugmyndir um mikilvægi sitt.
Tuddaleg lögregluaðgerð

Yfirvöld hjóta að hafa önnur ráð til að ákvarða stöðu þeirra sem leita hælis hér á landi en að efna til massívrar árásar á íverustaði þeirra.

Hver var annars tilgangurinn með þessari aðgerð?

Var verið að leita að földum skilríkjum sem hefðu komið upp um raunverulegan uppruna hælisleitendanna?

Var verið að leita að fjármunum sem fólkið hefur komist yfir?

Og þá hugsanlega að kanna hvort þeirra hafi verið aflað með ólöglegum hætti?

Fréttir herma að þarna hafi fundist 1,6 milljónir króna.

Ég veit ekki til þess að til séu lög sem banna útlendingum sem hingað koma að eiga peninga.

Það hlýtur að vera hægt að nota aðrar aðferðir en svona tuddaskap.
Hálft brauð

Lágvöruverslanir sækja í sig veðrið er fyrirsögnin á viðtali við Finn Árnason, forstjóra matvöruverslunarhluta Baugs á Íslandi, í Viðskiptablaðinu í morgun.

Já, það gera þær í kreppunni. Þær eru samt ekkert sérstaklega ódýrar lágvöruverðsverslanirnar hér.

En ekki alveg jafn ógeðslega dýrar og til dæmis Hagkaup og 10/11 sem líka eru reknar af Finni og félögum.

Í gær var ég að horfa í forundran á hálft heilhveitibrauð, niðursneitt, í verslun 10/11 í Austurstræti.

Það kostaði 479 krónur.

Bara hálft brauð.
Gamall Evrópusinni skrifar um flokkinn sinn

Ég hugsa mér gott til glóðarinnar að lesa grein Óla Björns Kárasonar í Þjóðmálum.

Og rifja upp í leiðinni að hann sagðist vera fylgjandi aðild Íslands að Evrópusambandinu í þætti á fyrsta eða öðru ári Silfurs Egils.
Vitlausari en ég hélt

Markus Meckl, fjölmiðlafræðikennari á Akureyri, er ennþá vitlausari en ég hélt.

Birgir Guðmundsson sem sér um nám í fjölmiðlafræði á Akureyri – og er líklega áhrifamesti maðurinn innan Blaðamannafélag Íslands – lét í veðri vaka í athugasemd að ég hefði hugsanlega misskilið hann.

En nú hlustaði ég á Meckl lýsa því í sjónvarpsfréttum að skopteikningarnar af Múhammeð í Jótlandspóstinum væru sambærilegar við útvarpsstöðvar í Rúanda sem hvöttu til fjöldamorðs á Tútsum.
Geir í Silfrinu

Geir H. Haarde forsætisráðherra verður gestur í Silfri Egils á sunnudaginn.
Að kasta syndum á bak við sig

Davíð lagði niður Þjóðhagsstofnun og vill ekki endurreisa hana.

Kannski ekki furða, það var hann sjálfur sem lagði niður stofnunina af pólitískum ástæðum.

Hún hefði getað gert stórkostlegt gagn á tímanum þegar allt var að fara úr böndunum í íslensku efnahagslífi.

Þá þurfti einhvern sem gat talað af festu og þekkingu um efnahagslífið.

Í staðinn voru tuðuðu menn í ýmsum hornum, og sátu yfirleitt undir ásökunum um öfundsýki.

Davíð kvartar undan gullgrafaraæði sem hafi gripið um sig í samfélaginu.

En var það ekki einmitt á hans vakt í Stjórnarráðinu sem gullæðið magnaðist upp?

Yfirlýsingar af þessu tagi sýna hversu fáránlegt er að hafa setja fyrrverandi áhrifamesta stjórnmálamann landsins í stofnun eins og Seðlabankann.

Þar sem hann lætur eins og hann hafi kastað öllum syndum á bak við sig.
Mogginn hreinsar burt rasisma

Í morgun voru komnar ótal bloggfærslur við þessa frétt í á Mbl.is.

Og ótal kommment við bloggfærslurnar.

Að miklu leyti var þetta hreinn rasismi.

„Þessi lýður“ var tónninn.

Og nú er búið að fjarlægja færslurnar.
Kirkjugarðar

Pant ekki vera þarna, í Úlfarsfellskirkjugarði.

Og helst ekki Gufuneskirkjugarði.

Ég hef aldrei verið úthverfamaður.

Er alinn upp við hiðina á gamla kirkjugarðinum sem stundum er kallaður Hólavallagarður.

Það er fallegasti garður á Íslandi.

En það er víst allt fullt þar.

Kannski er of snemmt að hugsa um þetta. Maður veit þó aldrei.

Einn vinur minn, aðeins ári eldri en ég, hefur átt frátekið páss í gamla kirkjugarðinum held ég frá því áður en hann fæddist.

Og kannski skiptir þetta engu máli.

Það má reyndar taka fram í þessu sambandi að við vorum að vinna skemmtilegt efni um skáldin í gamla kirkjugarðinum sem verður sýnt í Kiljunni í vetur.
Gagnslaus fjölmiðlafræði

Ef kennslan sem er stunduð í fjölmiðlafræði á Akureyri er í þessum dúr – ja, þá vil ég sem reyndur fjölmiðlamaður ráðleggja stúdentum að leita sér menntunar annars staðar.

Þá er þetta nám gagnslaust.

Ég hef áður fjallað um prestana sem reyna að sníkja sér far með múslimum.

Það má ekki lengur hæðast að íslam án þess að allt gangi af göflunum og bleeding heart liberals eins og Meckl þessi færi alls konar rök fyrir ritskoðun.

Og kirkjunar menn eins klerkurinn á Akureyri vona að þetta leiði til þess að þeir fái einhvern tíma allsherjar bann við háði á trúarbrögð – þarmeðtalda pokapresta.
Kristinisti

Í grein Jonathans Freedland í Guardian kemur fram að Andrew Sullivan, íhaldssamur Breti og bloggari, sem skrifar frá Bandaríkjunum, kallar Söru Palin kristinista – sbr. íslamista.

Grein Steeles segir allt um hversu nauðsynlegt er að kjósa forseta sem getur lægt endurheimt stöðu og virðingu Bandaríkjanna í heiminum eftir afglöp Bushtímans, fremur en ofurtrúaða íshokkimömmu úr smábæ sem reynt er að telja manni trú um að sé einhvers konar Herra Smith fer til Washington.
Framtíð Frjálslynda flokksins

Það virðist vera ljóst að Guðjón A. Kristjánsson láti af formennsku í Frjálslynda flokknum í vetur. Hann er ábyggilega orðinn þreyttur á að halda liðinu saman.

Sigurjón Þórðarsson hefur fengið áskorun um að bjóða sig fram og sækist eftir embættinu.

Ég veit ekki hvort hann á séns.

Magnús Þór Hafsteinsson er varaformaður og kæmi á óvart ef jafn ákafur maður og hann reynir ekki að verða formaður.

Það getur verið veikleiki að formaður stjórnmálaflokks sitji ekki á þingi. Hvorki Sigurjón né Magnús náðu kjöri í síðustu kosningum.

Jón Magnússon telur sig án efa hæfastan til að leiða flokkinn.

Svo er það Kristinn H. Gunnarsson. Orðrómur segir að Guðjón vilji helst að hann verði formaður. Kristinn er að vestan og reynslumestur þeirra allra af pólitík.

Þá er það spurning hvort þessir menn geti yfirleitt unnið saman ef Guðjón hættir. Er ekki líklegt að flokkurinn splundrist við brottför mannasættisins? Eða að Guðjón neyðist til að sitja áfram?
Ferð tvíhöfðanefndar til Brussel

Það verður áhugavert að fylgjast með ferð tvíhöfða nefndarinnar um Evrópumál til Brussel í næstu viku.

Þar á nefndin að athuga hvort tillögur Björns Bjarnasonar um að taka upp evru án þess að ganga í Evrópusambandið fái einhvern hljómgrunn.

Á það hefur verið bent að Valgerður Sverrisdóttir hafi lagt þetta til fyrir tveimur árum, en þá var hugmyndin hlegin út af borðinu af Sjálfstæðismönnum.

En það er önnur saga.

Nefndin, sem er skipuð þingmönnum auk áhrifamanna úr atvinnulífinu á borð við Þór Sigfússon og Gylfa Arnbjörnsson, hittir meðal annars Olli Rehn, stækkunarstjóra Evrópusambandsins.

En svo er spurning hvort nokkuð komi út úr þessu?

Björn Bjarnason hefur sagt sjálfur að þetta sé mál sem þurfi að ræða við ráðherra, semsagt ekki við embættismenn Evrópusambandsins. Þá erum við líklega að tala um að þurfi að impra á þessu við ekki ómerkara fólk en Merkel, Brown eða Sarkozy.

Eða hvað?

Og svo er reyndar kynlegt að fara þessa ferð án þess að ríkisstjórnin hafi myndað sér aðra stefnu í peningamálum en þá að halda áfram óbreyttri stefnu…
Aðeins breyttir tímar

Það eru aðeins breyttir tímar í pólitíkinni. Sjálfstæðisflokkur og Samfylking hafa slíðrað sverðin í bili og sitja saman í ríkisstjórn. Það breytir því samt ekki að undir niðri eru þessir flokkar höfuðandstæðingarnir í pólitíkinni. Það snýst kannski ekki endilega um málefni, heldur um að þetta eru tveir stærstu flokkarnir og ansi mikill fjandskapur er milli félaga í flokkunum.

Sjálfstæðismenn hafa alltaf verið svolítið veikir fyrir Vinstri grænum og áberandi hvernig þeir hafa í gegnum árin hlíft þeim við gagnrýni. Þeir hafa frekar lofað VGara fyrir stefnufestu, stillt þeim upp sem andstöðu hringlandaháttarins í Samfylkingunni, fundist þeir skrítnir og skemmtilegir.

Margir innan Sjálfstæðisflokksins vildu frekar vinna með þeim í ríkisstjórn en Samfylkingunni, þar á meðal Davíð og Mogginn.

Nú eru hins vegar aðrir tímar, a.m.k. um sinn. Sjálfstæðismenn hjóla í Ögmund Jónasson og ásaka hann um að nota/misnota BSRB í pólitískum tilgangi.

Ögmundur svarar og segir að BSRB undir hans stjórn flytji inn „færustu fræðimenn“ til að fjalla um vatnsveitur og heilbrigðiskerfi.

Það er svo athyglisvert að sjá Samfylkinguna skjóta skildi fyrir Ögmund í þessum deilum.
Starfslok hjá fallít fyrirtæki

Eimskip riðar til falls, en forstjórinn sem setti fyrirtækið á hausinn fékk feitan starfslokadíl.

Það er löngu orðið ljóst að allir þessir bónusar, kaupréttir og starfslokasamningar hafa ekkert með árangur í starfi að gera.

Þarna eru menn innan sömu stéttar – eða klíku – að tryggja hver öðrum ofurlaun. Það eru stéttarhagsmunir forstjóranna sem ráða ferð.

Hvers virði hefðu bréf Baldurs Guðnasonar í Eimskip verið ef hann hefði selt þau í gær?

Gengi Eimskips var við lokun markaða í gær 9,7, en Baldur fékk að selja á 37,7 í apríl.
Húsleit hjá Sterling

Skyldu þeir hafa hist í Öskjuhlíðinni?
Skattur á skyndigróða

Þessi hugmynd Birkis Jóns Jónssonar, að bankarnir taki þátt í verðtryggingunni, er allar athygli verð.

Þetta er í ætt við það sem kallast á ensku windfall tax. Það er skattur á skyndigróða sem getur skapast hjá fyrirtækjum.

Í Bretlandi hefur verið mikil umræða hvort eigi að beita slíkum skatti á orkufyrirtæki sem hafa grætt óskaplega á hækkuðu eldsneytisverði. Þar spilar líka inn í hversu lítil raunveruleg samkeppni virðist vera á þeim markaði.

Það er ljóst að bankarnir hér græða á verðtryggingunni – og að samkeppnin milli þeirra er afar takmörkuð.

Og því gætu aðgerðir af þessu tagi vel átt rétt hjá sér. Á lántakandinn að bera allar byrðarnar? Það er allavega blóðugt ef bankarnir græða á verðbólgunni.
Ögmundur í stuði

Nú eru að hefjast deilur um frumvarp til sjúkratrygginga. Galli við þetta er að frumvarpið hefur ekki verið almennilega kynnt – fæstir vita í raun ekki hvað er verið að fjalla um. En vinstri armur Samfylkingarinnar mótmælir og líka Vinstri grænir sem gera sig líklega til að taka slag um málið.

Vinstri grænir hafa verið að safna í vopnabúr sitt, meðal annars með því að bjóða hingað útlendum fyrirlesurum – eða reyndar var það BSRB sem bauð fyrirlesurunum hingað, Vinstri grænir leita svo í smiðju þeirra.

Fjallað er um þetta í Staksteinum Morgunblaðsins í dag (takið eftir z-tunum), undir yfirskriftinni BSVGRB.

„ Ögmundi Jónassyni, þingflokksformanni Vinstri grænna, lízt ekkert á frumvarp heilbrigðisráðherra um sjúkratryggingar. Ögmundur skrifaði í Morgunblaðið á sunnudaginn og kallaði til vitnis um það hversu ómögulegt frumvarpið væri, „færustu sérfræðinga á sviði heilbrigðismála“, sem Bandalag starfsmanna ríkis og bæja, þar sem hann er líka formaður, hefur boðið til landsins.

Á meðal sérfræðinganna eru Göran Dahlgren frá Svíþjóð og Allyson Pollock frá Bretlandi.

Dahlgren er sérlegur ráðgjafi stjórnvalda í Alþýðulýðveldinu Víetnam um heilbrigðismál.

Pollock gagnrýnir brezka Verkamannaflokkinn frá vinstri og er í miklu uppáhaldi hjá róttækum hreyfingum sósíalista í Bretlandi.

Með öðrum orðum skoðanasystkin Ögmundar og félaga í VG, bæði tvö.

Og bæði boðin hingað á kostnað félagsmanna í BSRB, sem sömuleiðis hafa kostað útgáfu bæklinga með erindum „sérfræðinganna“.

Fjölmargir starfsmenn hins opinbera eiga ekki annan kost en að vera í BSRB og greiða þar félagsgjöld. Ætli þeir séu allir sammála því að peningarnir þeirra séu notaðir til að fjármagna vinstri grænan áróður?

Væri ekki bara nær að þingflokkurinn borgaði?“

Á sama tíma hefur Ögmundur birt þessa klippimynd sem hefur vakið athygli.

Á heimasíðu hans er líka að finna þessa mynd þar sem Jóhönnu er líkt við hvern annan en Bush:

Er Ögmundur nýbúinn að læra á myndvinnsluforrit og finnst svona gaman?
Hefnd mávanna

Þar sem ég var við upptökur við Tjörnina í gærdag skeit mávur á nýju skyrtuna mína.

Var það sem ég heyrði mávahlátur?